AlexejDobrolubov/national_council_slovak_2010 huggingface dataset:
29. schôdza NR SR - 1.deň - B. popoludní
Dátum: 2021-05-10
Poslanec: Kollár, Miroslav (-)
Druh vystúpenia: Vystúpenie s faktickou poznámkou

262. Pán poslanec Kotleba, vy ste tu teraz dali desať minút dôvodov, pre ktoré má pani ministerka Kolíková odísť z funkcie? Ja si myslím ale, že v reále vám prekáža niečo úplne iné. A teraz k vám budem hovoriť, a keďže ctím prezumpciu neviny, tak k vám budem hovoriť ako k človeku, ktorý zatiaľ je neprávoplatne odsúdený na štyri roky štyri mesiace za trestný čin založenia, podpory a propagácie hnutia smerujúci k potlačeniu základných práv a slobôd. Možnože nám môžete povedať, že v akom stave je ten váš proces na Najvyššom súde. A poviem vám to slovami špeciálneho prokurátora Tomáša Honza, ktorý po rozsudku povedal, že je to odkaz pre všetkých demokraticky zmýšľajúcich ľudí na Slovensku, že súdy a prokuratúra sa zastanú ľudí, ktorí sú obeťami extrémizmu, násilia, rasovej nenávisti, fašizmu a neonacizmu. A vám, skrátka, vadí, že pani ministerka je jednoducho symbolom tej zmenenej doby, kedy súdy naozaj rozhodujú slobodne a kedy sa môže stať, že tu spolu nestrávime celé volebné obdobie a že by ste mi nejako špeciálne chýbali, to teda povedať nemôžem.
29. schôdza NR SR - 1.deň - B. popoludní
Dátum: 2021-05-10
Poslanec: Kollár, Miroslav (-)
Druh vystúpenia: Vystúpenie s faktickou poznámkou

246. Pán poslanec Schlosár, vy ste sa tam pýtali a vymenovávali ste všetky dôvody, pre ktoré by vlastne sme nemali podporiť pani ministerku Kolíkovú, a položili ste jej otázku, že či vlastne sme hrdí na to, že ju môžme podporiť alebo že ju za toto podporíme. No ja okrem iného aj za tú podporu tých mimovládnych organizácií, ktoré robia užitočné veci, ju podporím. Ja vás tak sledujem, vy máte taký že ťažký život, lebo vy sa stále niečoho bojíte. Bojíte sa migrantov, bojíte sa neviem čoho. V živote by ma nenapadlo, že budem mať raz ambíciu urobiť radosť poslancovi od Kotlebu, ale, ale pre vás urobím výnimku. Ja väčšinou veľmi neriešim teda ráno, že čo si oblečiem, tak maximálne vyberem farbu košele, ale vám teda zajtra urobím špeciálnu radosť. Ja som minulý rok ako súkromná osoba, ako donor podporil takú výstavu „Loading: love“ o minulosti teplej komunity a ako dar za túto podporu som si zvolil tričko Teplá vlna. Takže aby som vám urobil radosť, tak zajtra si ho do práce oblečiem.
29. schôdza NR SR - 1.deň - B. popoludní
Dátum: 2021-05-10
Poslanec: Kollár, Miroslav (-)
Druh vystúpenia: Vystúpenie s faktickou poznámkou

218. Pán kolega, ja by som mal, mal vlastne zatlieskať, keďže už som odišiel z vládnej koalície, ale ja som neodišiel kvôli Márii Kolíkovej, ale Igorovi Matovičovi, a netlieskam vám, naopak, mám chuť skôr zapískať. Máme za sebou celodennú povinnú jazdu, počas ktorej ste neukázali reálne dôvody, prečo by mala Mária Kolíková skončiť ako ministerka spravodlivosti. A to, prečo Robert Fico a vy na ňu útočíte, je jasné, aj by ste to pomenovali, aj keď to popierate. Ale je čaro parlamentnej demokracie, že takéto diskusie tu máme, parlament na to slúži a ja som rád, že tu túto diskusiu môžme absolvovať, pretože Mária Kolíková je silná žena, a myslím si, že takéto ataky hravo zvládne. Iste mediálne jej to na chvíľu poškodí, ale nemyslím si, že kvôli tomu povolí a spomalí vo svojich reformných krokoch. A ja chápem, že nie je tŕňom len v oku Robertovi Ficovi a vás, ale ako to ste povedali správne a súhlasím s vami, aj Igora Matoviča, ale ako sa zvyklo hovoriť pred voľbami, dajme na bok egá a po voľbách osobnú pomstu a vráťme sa k podstate. A ja chcem poprosiť mojich, síce už bývalých kolegov z OĽANO, nech si spomenú, ako Igor Matovič stál na tomto mieste v tričku Fico chráni zlodejov a pochopia, že im útokmi na pani ministerku spravodlivosti len pomáhajú opäť Robertovi Ficovi chrániť zlodejov. Lebo s týmto sme do toho išli, aj vy, aj ja, aj ZA ĽUDÍ, aj, aj SaS-ka, zastaviť rozklad štátu oligarchami, politickými biznismenmi zo SMER-u a ich klonmi a súdnou mafiou. O chvíľu to tu odhlasujeme a vráťme sa, prosím, k podstate toho a k tomu, čo táto krajina okrem očisty súdnictva po pandémii potrebuje, konkrétne riešenia na zmiernenie jej dopadov na ľudí. Ďakujem.
16. schôdza NR SR - 3.deň - B. popoludní
Dátum: 2020-10-22
Poslanec: Kollár, Miroslav (ZA ĽUDÍ)
Druh vystúpenia: Vystúpenie

189. Vážený pán predseda, dovoľte mi, prosím, ako navrhnutému spravodajcovi výboru predniesť spoločnú správu výborov Národnej rady o prerokovaní výborov Národnej rady Slovenskej republiky o prerokovaní návrhu poslancov Národnej rady Slovenskej republiky Kristiána Čekovského a Milana Vetráka na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, tlač 219, v druhom čítaní. Výbor pre kultúru a médiá ako gestorský výbor podáva Národnej rade spoločnú správu výborov. Národná rada uznesením č. 282 z 22. septembra 2020 rozhodla o tom, že vládny návrh zákona prerokuje v druhom čítaní a pridelila ho na prerokovanie týmto výborom: ústavnoprávnemu výboru a výboru pre kultúru a médiá. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Gestorský výbor na základe stanovísk výborov vyjadrených v ich uzneseniach a v stanoviskách poslancov odporúča Národnej rade uvedený návrh zákona, tlač 219, schváliť. O pozmeňujúcom a doplňujúcom návrhu uvedenom v IV. časti tejto spoločnej správy gestorský výbor odporúča hlasovať s odporúčaním schváliť. Spoločná správa výborov Národnej rady bola schválená uznesením č. 59 z 19. októbra 2020. Gestorský výbor ma určil za spoločného spravodajcu výborov a poveril ma, aby som na schôdzi Národnej rady informoval o výsledku rokovania výborov. Pán predseda, ďakujem, skončil som. Otvorte, prosím, rozpravu.
16. schôdza NR SR - 2.deň - B. popoludní
Dátum: 2020-10-21
Poslanec: Kollár, Miroslav (ZA ĽUDÍ)
Druh vystúpenia: Vystúpenie

86. Ďakujem. Vážený pán predsedajúci, vážená pani ministerka, vážené pani poslankyne, páni poslanci, predseda Národnej rady rozhodnutím č. 303 z 19. októbra 2020 pridelil návrh vlády na skrátené legislatívne konanie o uvedenom vládnom návrhu zákona (tlač 313) na prerokovanie Výboru Národnej rady pre kultúru a médiá s tým, že o výsledku prerokovania uvedeného návrhu bude informovať Národnú radu. Výbor pre kultúru a médiá prerokoval návrh vlády na skrátené legislatívne konanie na 18. schôdzi dňa 20. októbra 2020. Uznesením č. 65 z 20. októbra 2020 odporúčal Národnej rade návrh vlády na skrátené legislatívne konanie o uvedenom vládnom návrhu zákona schváliť. Vážený pán predsedajúci, poprosím, otvorte rozpravu.
9. schôdza NR SR - 2.deň - A. dopoludnia
Dátum: 2020-07-08
Poslanec: Kollár, Miroslav (ZA ĽUDÍ)
Druh vystúpenia: Vystúpenie v rozprave

71. Vážený pán predseda, dovoľte mi, prosím, ako navrhnutému spravodajcovi výboru predniesť spoločnú správu výborov Národnej rady o prerokovaní návrhu poslanca Jozefa Lukáča na vydanie zákona, ktorým sa dopĺňa zákon č. 261/2017 Z. z. o štátnej cene Jozefa Miloslava Hurbana a štátnej cene Alexandra Dubčeka (tlač 107), v druhom čítaní. Výbor pre kultúru a médiá ako gestorský výbor podáva Národnej rade spoločnú správu výborov. Národná rada uznesením č. 158 zo 4. júna 2020 rozhodla o tom, že návrh zákona prerokuje v druhom čítaní a pridelila ho na prerokovanie týmto výborom: ústavnoprávnemu výboru a výboru pre kultúru a médiá. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. Gestorský výbor na základe stanovísk výborov vyjadrených v ich uzneseniach a v stanoviskách poslancov odporúča Národnej rade uvedený návrh zákona (tlač 107) schváliť. Pozmeňujúci a doplňujúci návrh uvedený v IV. časti tejto spoločnej správy gestorský výbor odporúča schváliť. Spoločná správa výborov Národnej rady bola schválená uznesením č. 34 zo 7. júla 2020. Gestorský výbor ma určil za spoločného spravodajcu výborov a poveril ma, aby som na schôdzi Národnej rady informoval o výsledku rokovania výborov. Pán predseda, ďakujem, skončil som, otvorte, prosím, rozpravu.
90. schôdza NR SR - 9.deň - B. popoludní
Dátum: 2023-05-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

32. Veľmi pekne ďakujem za slovo, pán predsedajúci. Slovensko malo, má a bude mať vždy agrárny charakter, pretože veľká väčšina obyvateľov Slovenskej republiky žije na vidieku. Z mnohých štúdií a z mnohých pozorovaní sa už dávno dalo vyčítať alebo dá sa vyrozumieť, že 10-člennú rodinu dokáže uživiť troj- až štvorárový pozemok, kde si pestujú akékoľvek plodiny a päť- až šesťárový pasienok, ktorý dokáže jednoducho uživiť ich hospodárske zvieratá. Čiže toto je jasný príklad toho, že potravinová sebestačnosť na území Slovenskej republiky nemusí byť vôbec postavená na mnohohektárových výmerách a mnohohektárových parcelách, ale úplne stačia takéto malé pozemky alebo malé zdieľané záhrady. Čiže mnohí občania Slovenskej republiky po tom brutálnom náraste cien potravín, keď šli do veľkoobchodu a zistili, že 10 vajec má stáť alebo majú za nich uhradiť skoro 4 eurá, tak mnohým sa tak pretočili budíky, že začali hľadať a jednoducho skúmať svoje možnosti, či si nedokážu dochovať na nejakom malom území 7, 8, 9, 10 sliepok, pár zajacov, nejakú ošípanú, poprípade, ako sa hovorí, kravu chudobných, čiže nejakú kozu, aby mali mlieko a mali nejakú sebestačnosť aj v rámci tých mliečnych produktov. Áno, vážené dámy a vážení páni, to sa dá veľmi jednoducho. Stačí, ak podporíte tento návrh zákona, ktorý predkladá kolega Miro Suja, a jednoducho začneme budovať niečo, čo tu fungovalo nie desiatky, ale stovky rokov. Malé pozemky dokážu uživiť naozaj 10-člennú rodinu. Nepotrebujete k tomu ani tri vysokoškolské tituly, jeden pred menom a dve za menom. Jednoducho zdravý sedliacky rozum, ktorým žili a fungovali naši starí otcovia a ich starí otcovia. Jednoducho rozum vziať do hrsti a podporiť to, čo má na Slovensku perspektívu a bude mať veľký osoh pre nás všetkých.
90. schôdza NR SR - 9.deň - B. popoludní
Dátum: 2023-05-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

18. Veľmi pekne ďakujem, pán podpredseda. Tak ako vo svojej reči naznačil kolega Ondrej Ďurica, tento náš návrh zákona rieši tri základné problémy alebo tri základné veci, na ktoré sme chceli v tomto zákone poukázať: transparentnosť, čestnosť, férovosť. Čiže ak sa nájde v pléne Národnej rady Slovenskej republiky kolega poslanec alebo kolegyňa poslankyňa, ktorá alebo ktorý nezdieľajú tieto hodnoty voči občanom Slovenskej republiky, tak to je už len na ich vedomí a svedomí. Tento zákon, ešte raz a budem sa asi opakovať donekonečna, je o úplnej transparentnosti a o úplnej férovosti a čistote volebného práva a volebného aktu a samotného sčítania hlasov v miestnych, okrskových a okresných volebných komisiách. Čiže ak chceme, aby sa tá 41-percentná nedôvera občanov Slovenskej republiky voči sčítaniu alebo samotnému vedeniu volieb odstránila a títo občania nemali ani najmenšie pochybnosti, že ich hlasom bude manipulované a s ich hlasmi môže byť nakladané úplne inak, ako sa rozhodli za tou plentou oni sami, tak nie je nič férovejšie, nie je nič čestnejšie a nie je nič lepšie, ako podporiť tento návrh zákona hnutia REPUBLIKA, poslať tento zákon do života a jednoducho raz a navždy odstrániť akékoľvek pochybnosti, ktoré občania, samozrejme, legitímne môžu mať, ale tento zákon tieto pochybnosti odstraňuje a naozaj sa dopracujeme len k tomu, že každý jeden volič si bude môcť povedať, áno, tieto voľby boli čestné a férové. Ďakujem pekne.
90. schôdza NR SR - 9.deň - B. popoludní
Dátum: 2023-05-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

14. Ďakujem pekne za slovo, pán predsedajúci. Tak ako povedal vo svojej rozprave môj kolega Milan Mazurek, jednoducho tento zákon nie je a nesmie byť nikdy braný ako nejaký zákon politický, ale je to zákon výsostne pre transparentnosť a akúkoľvek možnú kontrolu volebného aktu, volebného výsledku a samotného priebehu parlamentných, komunálnych, župných alebo eurovolieb, poprípade prezidentských volieb. Jednoducho transparentnosť, to je to gro, to je tá alfa a omega, na čo v tomto našom zákone poukazujeme a na čom a na akých základoch bol vlastne tento zákon postavený. Takže všetci kolegyne poslankyne a všetci kolegovia poslanci, ktorí sa z akýchkoľvek objektívnych príčin rozhodnú tento svoj, tento náš návrh zákona nepodporiť, si budú potom musieť spytovať vlastné svedomie, prečo tak konali alebo prečo takýto zámer majú, a všetci kolegovia, ktorí podporili tento náš návrh zákona v prvom čítaní, pevne verím, že tak spravia aj teraz, pretože naozaj tento zákon nemá nič spoločné s nejakým politickým lobingom alebo niečím podobným. Jednoducho chceme zachovať transparentnosť, chceme zachovať čestnosť a férovosť. To znamená, aby každý jeden občan Slovenskej republiky, ktorý sa chce zúčastniť samotného priebehu volieb, mal istotu, že s jeho hlasom nebude manipulované a jeho hlas nebude nikým a ničím zneužitý. Ďakujem pekne.
90. schôdza NR SR - 9.deň - B. popoludní
Dátum: 2023-05-16
Poslanec: Kočiš, Eduard (-)
Druh vystúpenia: Vystúpenie s faktickou poznámkou

10. Veľmi ďakujem za podporu, pani kolegyňa, a čo sa týka vykonateľnosti alebo nevykonateľnosti zákona, ten zákon bol vykonateľný aj predtým, ale vyšpecifikovali sme všetky možné nedostatky, ktoré by vyplývali z povahy samotného zákona. Aplikovali sme všetky pripomienky všetkých zúčastnených výborov, ktoré participovali na tomto zákone, ako či už výbor gestorský, alebo výbor prídavný, a myslím si, že tento zákon bude naozaj na prospech veci a bude slúžiť všetkým občanom Slovenskej republiky tak, ako má. Ďakujem veľmi pekne.
90. schôdza NR SR - 9.deň - B. popoludní
Dátum: 2023-05-16
Poslanec: Kočiš, Eduard (-)
Druh vystúpenia: Vystúpenie

2. Veľmi pekne ďakujem za slovo, pán predsedajúci. Milé dámy, vážení páni, ako poslanec Národnej rady Slovenskej republiky a člen hnutia REPUBLIKA predkladám do Národnej rady Slovenskej republiky návrh zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov. Cieľom predložené návrhy zákon... návrhu novely zákona je zavedenie transparentnosti do spracovania výsledkov volieb konaných v Slovenskej republike, a to takým spôsobom, že zápisnice o priebehu a výsledku hlasovania vo volebných okrskoch sa budú musieť povinne zverejňovať na internetových stránkach obcí, ako aj všetky zápisnice z miestnych, okrskových a okresných volebných komisií sa budú rovnako zverejňovať na internetovej stránke štatistického úradu. To je v úvodnej reči všetko a zároveň sa hlásim do rozpravy ako prvý.
90. schôdza NR SR - 8.deň - A. dopoludnia
Dátum: 2023-05-12
Poslanec: Kočiš, Eduard (-)
Druh vystúpenia: Vystúpenie s faktickou poznámkou

56. Veľmi pekne ďakujem za slovo, pán predsedajúci. V živote som s kryptomenami neobchodoval a obchodovať nebudem, pretože takejto hlúposti ja osobne neverím. A, pán kolega, tak ako ste včera skritizovali skoro trojhodinovú rozpravu o zákone o športe o pridaní tretej hodiny telesnej výchovy, ktorá naozaj nemala pre mňa trojhodinový zmysel a dala sa naozaj jednoduchým spôsobom, pochvalným na predkladateľa zo strana OĽANO, vybaviť za 15 minút, tak myslím si, že aj táto vaša prednáška, ktorá trvá už skoro hodinu štyridsať, čiže o hodinu menej, kde sa tu naozaj doberáte o dosť malej skupine obyvateľstva, ktorá chce investovať, nechce investovať. V podstate ak by bolo viacej času a boli by sme v polovici volebného obdobia, bavte sa o tom aj tri dni, ale naozaj máme pred sebou dve posledné schôdze, chceme tých zákonov prejsť relatívne dosť a naozaj si myslím, že toto ste mohli kľudne, aj keď máte iný názor s kolegom Tarabom alebo s kolegom Lehotským, viete si to odbúchať za pol hodiny. Čiže naozaj, skúsme byť troška tolerantní aj ku kolegom, ktorí sú niekde okolo miesta 150 a naozaj nerobme tu z toho cirkus, nerobme tu z toho guláš. Takisto rešpektujem, máte právo vyjadriť svoj názor. Ale hovorím, keď raz kritizujete zákon o športe a pridanie hodiny telesnej výchovy, že tu sa to natiahlo skoro na tri hodiny, tak ja budem kritizovať, že tento zákon určite nemal trvať skoro dve hodiny. Ďakujem pekne.
90. schôdza NR SR - 6.deň - B. popoludní
Dátum: 2023-05-10
Poslanec: Kočiš, Eduard (-)
Druh vystúpenia: Vystúpenie s faktickou poznámkou

92. Veľmi pekne ďakujem za slovo, pán predsedajúci. Pán kolega Pročko, vo svojej rozprave ste poukázal na strašne veľa vecí, ale problematikou tohto vami predkladaného návrhu zákona je to, čo už povedali predrečníci predo mnou. Je veľmi jednoduché búrať niečo, čo funguje a podľa vášho názoru nefunguje úplne dokonale. Tak ste mali tri a pol roka na to, aby ste fungovanie Slovenskej poľovníckej komory nejakým spôsobom vylepšili, sprecizovali, poprípade prijali také usmernenia, aby táto Slovenská poľovnícka komora mohla šlapať ako švajčiarske hodinky. Neurobili ste to. Teraz sa tu vehementne bijete do pŕs, že vy vlastne od prvého dňa od nástupu do parlamentu bojujete za zlepšenie, skvalitnenie a nejaké vyprecizovanie poľovného zákona alebo celkového fungovania poľovníkov v spoločnosti. Ak sa na túto problematiku pozrieme naozaj z toho najpragmatickejšieho hľadiska, tak gro problému je to, že lovná zver alebo divá zver spôsobuje poľnohospodárom škody. O týchto škodách sa naozaj treba baviť, pretože niekedy sú tie škody také, že zlikvidujú toho poľnohospodára, ale tento váš zákon naozaj hovorí iba o tom, že nie, že chcete urobiť poľovníctvo ľudové, ale naozaj chcete umožniť poľovníkom, ktorí sú finančne lepšie zabezpečení, aby si tieto poľovné odstrely alebo tento výkon poľovníckeho práva uzurpovali sami pre seba. Takže zbytočne ste sa tu nejako vehementne rozkričal, zbytočne ste sa tu nejako argumentačne zrútil, až vám pán predseda Národnej rady musel priniesť patričné tekutiny, pretože už naozaj to vyzeralo tak, že skolabujete. A to, že mi budete chýbať v pléne Národnej rady Slovenskej republiky od septembra, to je asi holý fakt.
90. schôdza NR SR - 3.deň - B. popoludní
Dátum: 2023-05-04
Poslanec: Kočiš, Eduard (-)
Druh vystúpenia: Vystúpenie s faktickou poznámkou

94. Veľmi pekne ďakujem za slovo, pán predsedajúci. Ja naozaj, tak ako môj kolega Milan Mazurek v rozprave poznamenal, nevidím rozdiel medzi vojskami, ktoré tuná prišli v ´68, a vojskami, ktoré tu plánuje pán minister Naď pritiahnuť v 2023. Čiže absolútne nevidím rozdiel medzi vládou, ktorá bola zalezená v sovietskom zadku, a medzi vládou, ktorá je zalezená v zadku pro Bruselu, pro NATO a pro Európskej únie. Jednoducho Slovensko je slobodný, zvrchovaný a podľa vás demokratov demokratický štát, tak podľa takýchto hodnôt a takejto stratégie by sa Slovenská republika naozaj mala správať a nemala by sa chovať ako nesvojprávne dieťa a ako jeden neúctivý alebo až preúctivý vazal. To, že trvalé pôsobenie vojsk NATO na území Slovenskej republiky je čelnými predstaviteľmi odvolanej vlády Eduarda Hegera prezentované ako nejaký míľnik, ako nejaká stratégia, ako niečo najdôležitejšie, čo musíme spraviť, si naozaj dovolím nesúhlasiť. Pretože aj v tejto vláde je jedna geniálna mysliteľka, ktorá sa volá Veronika Remišová, a tá bude tvrdiť stále dokola jednu mantru, že ak toto Slovenská republika neurobí, tak vojská Ruskej federácie sa zastavia až pri Liptovskom Mikuláši. Neviem, kde chodí na takéto spásonosné myšlienky, na základe čoho je Slovenská republika ohrozená, vôbec neviem. Čiže trvalá prítomnosť vojakov NATO na území Slovenskej republiky podľa tohto strategického dokumentu až do roku 2035 podľa mňa je minimálne troška uletená a ak nie uletená, tak sa vymyká tomu, čo tento dokument možno aj v nejakej dobrej viere, možno za nejakým zámerom mal, môže alebo chce obsahovať. Čiže naozaj nie je v úmysle Slovenskej republiky byť vazalom, ale byť naozaj slobodným a zvrchovaným štátom.
90. schôdza NR SR - 2.deň - B. popoludní
Dátum: 2023-05-03
Poslanec: Kočiš, Eduard (-)
Druh vystúpenia: Vystúpenie s faktickou poznámkou

47. Veľmi pekne ďakujem za slovo, pán predsedajúci. Fiduciárne vyhlásenie je súkromnoprávny inštitút porovnateľný s plnomocenstvom alebo závetom. Na tento inštitút sa však majú právo teraz nadviazať niektoré výsady verejného práva, ako je právo sociálneho zabezpečenia a pracovné právo, ktoré dnes patria rodine a manželom, ako je ošetrovné, výnimka zo zákazu nelegálnej práce a nelegálneho zamestnávania, platené pracovné voľno pri ošetrení, prestávka v čerpaní dovolenky a podobne. V niektorých zákonoch je pozícia fiduciárneho dôverníka dokonca ešte silnejšia ako člena rodiny alebo len člen rodiny má nárok na výsady pri starostlivosti o iného člena rodiny, len ak spolu žijú v spoločnej domácnosti, kým fiduciárni dôverníci nemusia ani žiť v jednej domácnosti. Čiže keď sa na to pozrieme sprava-zľava, tak stále vy budete, pani kolegyňa, omieľať jednu takú mantru, že všetko budete hrať len na jednu kartu – LGBTI komunita a páry rovnakého pohlavia. Myslím si, že tento zákon nielen čiastočne, ale v značnej miere upravuje aj spolužitie partnerov rozdielneho pohlavia, upravuje mnohé iné veci, ale vy stále budete hrať len na tú jednu istú kartu – LGBTI, LGBTIQ plus, mínus, neviem čo. Jednoducho ja viem, že boj o toho vášho liberálneho voliča zúri, je silný, je niekedy priam až nepochopiteľný zdravému človeku, ale naozaj riešime tu zákon, ktorý je nastavený po triapolročnom neschopnom vládnutí tejto vlády alebo minulej vlády, či už to bola vláda Matoviča alebo Hegera, a jednoducho vy ako ministerka spravodlivosti ste neprišli s ničím rozumnejším, s ničím lepším, s ničím kvalitnejším, ako je tento návrh zákona. Ja viem, žiaden zákon nie je dokonalý, ani tento nie je dokonalosť sama, ale rieši určité životné situácie, ale vám vadí to, že nie je tam explicitne dané, rieši sa iba LGBTI+–Q a podobne. Ďakujem pekne.
90. schôdza NR SR - 2.deň - A. dopoludnia
Dátum: 2023-05-03
Poslanec: Kočiš, Eduard (-)
Druh vystúpenia: Vystúpenie s faktickou poznámkou

34. Veľmi pekne ďakujem za slovo, pán predsedajúci. Kolega Milan Mazurek vo svojej rozprave spomínal naozaj obrovské riziká tohto vášho predkladaného návrhu zákona, pretože ako už bolo povedané, každý jeden verejne činný politik, verejne činný funkcionár musí aj zniesť určitú formu kritiky, preto vstupuje do verejného života. A ja sa pýtam, či týmto návrhom zákona sa nevraciame 30, 40, 50, 60, 70 rokov dozadu do bývalého režimu, kedy si tiež občania Československa mohli v podstate povedať všetko, len nesmeli povedať žiadnu kritiku na stranu a vládu. A tento návrh zákona je tak veľmi špecificky postavený pri určitých – povedzme to – trestných činoch, ktoré budú posudzované veľmi kulantne ako tie zákony, ktoré boli v minulom režime. Nemusíme chodiť ani príliš ďaleko, lebo podľa vašej definície, pán minister, sa tu nedávno v pléne Národnej rady Slovenskej republiky aj pán kolega Osuský vyjadroval o tom, že Srbi pri bombardovaní Belehradu vojskami NATO si tento útok zaslúžili. Nie je to už podnecovanie proti mieru? Nie je to nejaké vyzdvihovanie vojenského konfliktu? Nie je to schvaľovanie nejakej genocídy? O tomto sa musíme baviť. Toto je naozaj taký tenký ľad, že ani ten veľmi kvalifikovaný krasokorčuliar by na ňom asi nevedel tancovať. Komu dáme takéto právomoci, prokuratúre? Súdom? Politikom? Ministrom? Poslancom? Naozaj neviem. Čiže toto nie je len obava človeka, ktorý si povie svoj názor. A absolútne nemôžem súhlasiť s tým, že niekto, kto má znášať určitú formu kritiky za svoje konanie, bude teraz sprostený akejkoľvek viny. Toto v žiadnom prípade. Čiže naozaj tento zákon naozaj tancuje na tak tenkom ľade, že sa na to musíme pozrieť ozaj triezvym pohľadom.